**Projektas**

**VALSTYBĖS SIENOS APSAUGOS**

**ŠAKOS KOLEKTYVINĖ SUTARTIS**

2019 m. d. Nr.

Vilnius

Valstybės sienos apsaugos šakos kolektyvinė sutartis (toliau – Sutartis) yra sudaryta tarp Lietuvos Respublikos vidaus reikalų ministerijos,įstaigos kodas 188601464, buveinės adresas Šventaragio g. 2, LT-01510, Vilnius, atstovaujamos ministro Eimučio Misiūno, veikiančio pagal 2018 m. rugpjūčio 22 d. Lietuvos Respublikos Vyriausybės nutarimu Nr. 836 „Dėl įgaliojimų derėtis su profesinių sąjungų organizacijomis dėl Valstybės sienos apsaugos šakos kolektyvinės sutarties parengimo ir pasirašyti Valstybės sienos apsaugos šakos kolektyvinę sutartį suteikimo“ suteiktą įgaliojimą, ir Lietuvos valstybės sienos apsaugos pareigūnų profesinių sąjungų jungtinės atstovybės,sudarytosišNacionalinio pareigūnų profesinių sąjungų susivienijimo, įstaigos kodas 302301973, buveinės adresas Vivulskio g. 7, LT-03162, Vilnius, atstovaujamos pirmininko Vladimir Banel, ir Lietuvos teisėsaugos pareigūnų federacijos, įstaigos kodas 191998645, buveinės adresas J. Jasinskio g. 9-207, LT-01112, Vilnius, atstovaujamos pirmininkės Loretos Soščekienės, veikiančios pagal 2018 m. lapkričio 19 d. Jungtinės profesinių sąjungų atstovybės susitarimą Nr. 3-234, bei atstovaujamų profesinių sąjungų įstatus (toliau – Atstovybė).

Sutartyje Valstybės sienos apsaugos tarnyba prie Lietuvos Respublikos vidaus reikalų ministerijos (toliau – VSAT) ir Atstovybę sudarančios profesinės sąjungos toliau kartu ir atskirai vadinamos Šalimis. Atstovybė veikia kaip ją sudariusių profesinių sąjungų bendras junginys Sutarčiai pasirašyti ir jos vykdymo kontrolei užtikrinti.

Sutartyje Šalys nustato darbo, profesines, socialines ir ekonomines sąlygas bei garantijas, kurios nereglamentuotos įstatymų, kitų norminių teisės aktų arba kurios jiems neprieštarauja ir neblogina darbuotojų padėties.

**I SKYRIUS**

**BENDROSIOS NUOSTATOS**

1. Sutartyje vartojamos sąvokos:

1.1. **Darbuotojas** – VSAT pareigūnas, kitas valstybės tarnautojas ar darbuotojas, dirbantis pagal darbo sutartį;

1.2. **Profesinė sąjunga** – Atstovybę sudarančios profesinės sąjungos;

1.3. **Profesinės sąjungos narys** – Darbuotojas, Profesinės sąjungos įstatuose nustatyta tvarka įstojęs į profesinę sąjungą;

1.4. **Profesinės sąjungos atstovas –** Profesinės sąjungos narys, kuriam suteiktas renkamojo organo, kurio tikslas atstovauti Darbuotojus, statusas;

1.5. **Darbdavys** – Valstybės sienos apsaugos tarnyba prie Lietuvos Respublikos vidaus reikalų ministerijos.

Kitos Sutartyje vartojamos sąvokos, susijusios su Sutarties santykių įgyvendinimu, atitinka Lietuvos Respublikos civiliniame kodekse, Lietuvos Respublikos darbo kodekse, Lietuvos Respublikos valstybės tarnybos įstatyme, Lietuvos Respublikos vidaus tarnybos statute vartojamas sąvokas.

2. Sutarties tikslai:

2.1. plėtoti socialinę partnerystę, sudaryti patrauklias, palankias tarnybos/darbo VSAT sąlygas;

2.2. didinti VSAT prestižą, gerinti VSAT ir Profesinės sąjungos santykius, skatinant VSAT, Profesinės sąjungos ir Darbuotojų bendradarbiavimą darbo, profesiniais, socialinių ir ekonominių sąlygų bei garantijų klausimais;

2.3. formuoti VSAT tradicijas, kultūrą, stiprinti Darbuotojų profesionalumą ir motyvaciją, lojalumą organizacijai, skatinti nepakantumą korupcijai, skleisti demokratines vertybes ir principus asmeniniame bei visuomeniniame gyvenime;

2.4. derinti Šalių interesus ir siekti jų pusiausvyros.

3. Santykiai tarp Šalių grindžiami šiais principais:

3.1. lygiateisiškumo, geranoriškumo, sąžiningumo, tarpusavio pagarbos;

3.2. savanoriškumo svarstant Šalims aktualius klausimus;

3.3. įstatymo viršenybės ir kitų teisės aktų laikymosi;

3.4. prisiimtų įsipareigojimų vykdymo;

3.5. viešumo, informavimo ir konsultavimo;

3.6.Darbuotojų teisių ir pareigų dermės įgyvendinimo, vienodo darbo, profesinių, socialinių ir ekonominių sąlygų bei garantijų užtikrinimo bei nediskriminavimo;

3.7. tarpusavio kontrolės ir atsakomybės.

4. Šalys įsipareigoja:

4.1. vykdyti Sutartį;

4.2. keistis aktualia informacija, konsultuotis, reaguoti į Šalies pasiūlymus ir prašymus;

4.3. padėti viena kitai siekti Sutartyje nustatytų tikslų;

4.4. nepažeisti Šalių diskrecijos priimant sprendimus;

4.5. siekti, kad Darbuotojai nepažeistų tarnybinės/darbo drausmės ir nesudaryti sąlygų VSAT pareigūno vardą pažeminusiems pareigūnams, taip pat šiurkštų tarnybinį nusižengimą/darbo drausmės pažeidimą ar nusikalstamą veiką padariusiems Darbuotojams išvengti atsakomybės.

5. Sutarties nuostatos taikomos visiems Darbuotojams.

6. Tais atvejais, kai Profesinė sąjunga deleguoja savo atstovą (-us) į Darbdavio sudaromus komitetus, komisijas ar darbo grupes, pastarasis (-ieji) skiriami bendru Profesinės sąjungos susitarimu. Darbdavys ne vėliau kaip prieš 3 darbo dienas informuoja Profesinę sąjunga, kuri ne vėliau kaip per 2 darbo dienas nuo informacijos gavimo praneša apie atstovo (-ų) delegavimą. Per nustatytą terminą neinformavus Darbdavio, komitetai, komisijos, darbo grupės ar kiti dariniai gali veikti be Profesinės sąjungos atstovo (-ų) dalyvavimo.

**II SKYRIUS**

**KONSULTACIJOS, KEITIMASIS INFORMACIJA, PROFESINĖS SĄJUNGOS DALYVAVIMAS PRIIMANT SPRENDIMUS**

7. Darbdavys informuoja Profesinę sąjungą apie rengiamus teisės aktų projektus, susijusius su Darbuotojų darbo sąlygų ir (ar) socialinių garantijų pokyčiais. Profesinei sąjungai paprašius, teisės akto projektas pateikiamas jai ne vėliau kaip per 5 darbo dienas nuo tokio prašymo gavimo dienos.

8. Profesinė sąjunga įsipareigoja teikti VSAT informaciją ir padėti spręsti klausimus bei problemas, susijusias su Darbuotojų mikroklimatu.

9. Šalys įsipareigoja teikti viena kitai informaciją, susijusią su Darbuotojų darbo, profesinėmis, socialinėmis ir ekonominėmis sąlygomis bei garantijomis (jei neprieštarauja teisės aktų nuostatoms), per 5 darbo dienas nuo prašymo gavimo dienos.

10. Šalys įsipareigoja:

10.1. VSAT vado įsakymu sudaryti VSAT Valdymo komitetą, kurio tikslas – aktyviai spręsti su Darbuotojų darbo, profesinėmis, socialinėmis ir ekonominėmis sąlygomis bei garantijomis susijusias problemas. VSAT Valdymo komiteto veikla organizuojama šio komiteto darbo reglamento nustatyta tvarka, į VSAT Valdymo komiteto sudėtį įtraukiamas vienodas Šalių narių skaičius;

10.2. VSAT vado įsakymu sudaryti VSAT individualių tarnybinių ginčų nagrinėjimo komisiją (toliau – Ginčų komisija), nagrinėjančią visų Darbuotojų tarnybinius ginčus. Ginčų komisijos darbas organizuojamas šios komisijos darbo reglamento nustatyta tvarka;

10.3. iš anksto informuoti viena kitą apie renginių organizavimą, kuriuose bus priimami Šalims aktualūs sprendimai, susiję su Sutarties nuostatų įgyvendinimu.

11. VSAT Valdymo komiteto, Ginčų komisijos nariams teisės aktų nustatyta tvarka gali būti mokama priemoka, numatyta VSAT vado įsakyme dėl komiteto/komisijos sudarymo.

12. Darbdavys, prieš priimdamas sprendimą dėl VSAT struktūrinių padalinių vidinių struktūrinių pertvarkymų, apimančių vidaus struktūrinių padalinių sujungimą, prijungimą, skaidymą ar panaikinimą, Darbuotojų skaičiaus mažinimą dėl ekonominių bei technologinių priežasčių, galintį turėti esminę įtaką darbo organizavimui arba Darbuotojų teisinei, ekonominei, socialinei padėčiai, taip pat dėl darbo organizavimo pakeitimų, raštu informuoja Profesinę sąjungą ir konsultuojasi su Profesinės sąjungos atstovais dėl tokių sprendimų priėmimo bei teisinių, ekonominių ir socialinių padarinių Darbuotojams, dėl priemonių galimiems padariniams išvengti.

13. Darbdavys sudaro sąlygas skelbti informaciją apie Profesinės sąjungos veiklą, kitą Darbuotojų bendruomenei aktualią informaciją VSAT interneto svetainėje [*www.pasienis.lt*](http://www.pasienis.lt) ir (ar) intranete.

14. Profesinė sąjunga ne vėliau kaip per 5 darbo dienas pateikia informaciją apie Profesinės sąjungos narių įstojimą (išstojimą) į (iš) Profesinę (-ės) sąjungą (-os). Ne rečiau kaip kartą per tris mėnesius Profesinė sąjunga patikslina ir pateikia VSAT Profesinės sąjungos narių sąrašus.

15. Profesinė sąjunga ne vėliau kaip per 5 darbo dienas nuo Sutarties įsigaliojimo pateikia Darbdaviui profesinės sąjungos valdymo organų narių sąrašą, o duomenis apie šių narių pasikeitimą – ne vėliau kaip per 5 darbo dienas nuo pasikeitimo.

16. Darbdavys konsultuojasi su Profesine sąjunga dėl VSAT darbo užmokesčiui skirtų lėšų paskirstymo.

17. Darbdavys ne rečiau kaip du kartus per metus raštu informuoja Profesinę sąjungą apie finansinę padėtį, o Profesinė sąjunga gali teikti pastabas ir pasiūlymus dėl biudžeto planavimo, panaudojimo.

18. Profesinės sąjungos atstovai narių teisėmis įtraukiami į VSAT ar VSAT struktūriniuose padaliniuose sudaromus komitetus, komisijas, darbo grupes, kurios sprendžia klausimus, susijusius su Darbuotojų darbo, profesiniais, socialinių ir ekonominių sąlygų bei garantijų klausimais Sutarties 6 punkte nustatyta tvarka.

19. Iškilus abejonių dėl VSAT ar VSAT struktūriniuose padaliniuose sudarytų komisijų, komitetų, darbo grupių sprendimų teisėtumo, Profesinė sąjunga per 3 darbo dienas nuo sprendimo priėmimo apie tai motyvuotu raštu informuoja Darbdavį, kuris priima sprendimą ir apie jį informuoja Profesinę sąjungą.

**III SKYRIUS**

**Darbuotojų TARNYBOS (DARBO) ypatumai**

20. Darbdavys įsipareigoja, kad VSAT sutaupytos darbo užmokesčio fondo lėšos būtų skiriamos Darbuotojų motyvacijai didinti.

21. Profesinė sąjunga turi teisę teikti pasiūlymus dėl Darbuotojų paskatinimo/apdovanojimo ir dalyvauti pagal kompetenciją Darbuotojų skatinimo procese.

22. Darbuotojai, kurie pagal galiojančius teisės aktus gali būti skatinami, gyvenimo jubiliejinių sukakčių (30, 40, 50, 60 metų) proga, vadovaujantis teisės aktų nustatyta tvarka ir dydžiais skatinami (premijuojami) vienkartinėmis piniginėmis išmokomis iš sutaupytų darbo užmokesčio lėšų, papildomomis mokamomis atostogomis ar vardinėmis dovanomis.

23. Kiekvienais metais VSAT sudaromi tarnybinių transporto priemonių, kurios turėtų būti draudžiamos KASKO draudimu, sąrašai. Įtraukimo į sąrašą kriterijus nustato Darbdavys, suderinęs su Profesine sąjunga.

24. Sprendimas dėl Darbuotojo patraukimo materialinėn atsakomybėn priimamas atlikus tarnybinį patikrinimą. Tarnybinio patikrinimo išvados kopija pateikiama Profesinei sąjungai, kurios narys yra Darbuotojas. Profesinė sąjunga per 5 darbo dienas turi teisę pateikti nuomonę dėl materialinės atsakomybės taikymo Darbuotojui.

25. VSAT vado nustatyta tvarka Darbuotojui mokama ne mažesnė nei 10 procentų priemoka už kito Darbuotojo funkcijų atlikimą, jei jos atliekamos ilgiau nei mėnesį (mokama nuo pirmos funkcijų atlikimo dienos), papildomų užduočių, suformuluotų raštu, atlikimą, kai viršijamas įprastas darbo krūvis.

26. Jei VSAT sudaroma komisija Darbuotojo galimai padarytam tarnybiniam nusižengimui/darbo pareigų, kurias nustato darbo teisės normos ar darbo sutartis, pažeidimui ar nelaimingam atsitikimui tirti, apie tai informuojama Profesinė sąjunga, kurios narys yra Darbuotojas.

27. Darbdavys, gavęs tarnybinio patikrinimo (tarnybinio nusižengimo tyrimo) išvadą, prieš priimdamas sprendimą dėl Darbuotojo patraukimo tarnybinėn atsakomybėn, išskyrus atleidimą iš vidaus tarnybos, Profesinei sąjungai, kurios narys yra Darbuotojas, pateikia tarnybinio patikrinimo išvados (tarnybinio nusižengimo tyrimo) kopiją. Profesinė sąjunga per teisės aktuose nustatytą terminą turi teisę pateikti savo nuomonę dėl tarnybinio patikrinimo (tarnybinio nusižengimo tyrimo) išvados ar tarnybinės nuobaudos skyrimo.

28. Profesinė sąjunga gali teikti motyvuotą siūlymą Darbdaviui panaikinti tarnybos valstybės tarnautojo tarnybinę nuobaudą anksčiau laiko.

29. Kai VSAT naikinama pareigybė dėl reorganizavimo ar darbo organizavimo pakeitimų, Darbdavys per visą įspėjimo apie atleidimą laikotarpį teikia Darbuotojui, gavusiam įspėjimą, informaciją apie VSAT esančias laisvas pareigybes. Darbuotojo prašymu – esant galimybei vidaus reikalų ministrui pavestų valdymo sričių statutinėse įstaigose esančias laisvas pareigybes (pareigų pavadinimą, pareigybės grupę).

Darbuotojui minėta informacija įteikiama tiesiogiai arba siunčiama į tarnybinį elektroninį paštą.

30. Kai VSAT mažinamas Darbuotojų skaičius, kaip vienas iš kriterijų, numatytų Lietuvos Respublikos darbo kodekso 57 straipsnio 3 dalyje, suteikiančių pirmenybės teisę būti paliktiems dirbti, taikomas Darbuotojams, kuriems iki teisės gauti pareigūnų ir karių valstybinę pensiją liko mažiau kaip 3 metai.

Tais atvejais, kai pagal galiojančius teisės aktus du ar daugiau Darbuotojų turi vienodas pirmenybės teises būti paliktiems dirbti, pirmenybę likti darbo vietoje turi Darbuotojas, ilgiau kaip 3 metus esantis Profesinės sąjungos nariu. Darbuotojų atranka vykdoma VSAT vado nustatyta tvarka.

31. Ne rečiau kaip kartą per 5 metus prieš pareigūnų, einančių vadovų pareigas, kasmetinio tarnybinės veiklos vertinimo procedūrą atliekama Darbuotojų kolektyvo (pavaldžių Darbuotojų) anoniminė apklausa dėl vertinamo pareigūno vadovavimo. Minėtos apklausos rezultatai pridedami prie tarnybinės veiklos vertinimo išvados. Anoniminės apklausos anketą sudaro Darbdavys, suderinęs su Profesine sąjunga.

32. Darbuotojui, kurio atžvilgiu nepradėtas ikiteisminis tyrimas ar tarnybinės nuobaudos skyrimo procedūra, neturinčiam galiojančių tarnybinių nuobaudų, ilgiau kaip 3 metus esančiam Profesinės sąjungos nariu, turinčiam daugiau kaip 10 metų tarnybos/darbo VSAT stažo, atleidžiamam iš tarnybos/darbo jo paties prašymu, iš sutaupytų VSAT darbo užmokesčio lėšų išmokama jo vieno mėnesio pareiginės algos dydžio išmoka.

**IV SKYRIUS**

**DARBUOTOJŲ KVALIFIKACIJOS TOBULINIMAS IR KARJERA**

33. Profesinės sąjungos atstovai kviečiami dalyvauti VSAT struktūrinių padalinių atstovų kasmetiniame mokymo poreikių ir kvalifikacijos tobulinimo krypčių nustatymo seminare.

34. Į VSAT struktūrinių padalinių vadovų, jų pavaduotojų kvalifikacijos tobulinimo programas įtraukiamos su Profesinėmis sąjungomis suderintos temos apie socialinę partnerystę.

35. VSAT struktūriniuose padaliniuose organizuojamų tarnybinių mokymų metu Profesinei sąjungai sudaromos sąlygos suteikti Darbuotojams žinių apie jų darbo, profesines, socialines ir ekonomines sąlygas bei garantijas, socialinę partnerystę.

36. Kai VSAT sudaromų komisijų, komitetų ar darbo grupių narių veiklai vykdyti atsiranda specialiųjų ar papildomų kompetencijų poreikis, jie gali būti mokomi VSAT lėšomis prieš pradedant tokių komisijų, komitetų ar darbo grupių veiklą. Tokių mokymų programas VSAT derina su Profesine sąjunga.

37. Darbdavys įsipareigoja suderinęs su Profesine sąjunga patvirtinti tipinius specialiuosius reikalavimus atitinkamoms pareigybėms.

38.VSAT Aviacijos valdybos specialistai, atliekantys orlaivių techninę priežiūrą ir skrydžių vykdymą, pagal su Darbdaviu sudarytus susitarimus privalo atlyginti Darbdavio patirtas išlaidas už mokymus, susijusius su jų kvalifikacijos įgijimu ar palaikymu, bei už išlaidas, numatytas Sutarties 39 punkte, jeigu:

1) savo noru išeina iš vidaus tarnybos/darbo anksčiau negu po dvejų metų nuo mokymo pabaigos;

2) dėl tarnybinės nuobaudos, darbo pareigų pažeidimo ar pareigūno vardo pažeminimo atleidžiamas iš vidaus tarnybos/darbo anksčiau negu po dvejų metų nuo mokymo pabaigos;

3) šio punkto 1 ir 2 papunkčiuose nurodytos sąlygos atsiranda mokymosi laikotarpiu.

Tokios išlaidos grąžinamos proporcingai po mokymų išdirbtam laikui.

39. VSAT Aviacijos valdybos specialistams VSAT lėšomis apmokama už valstybės rinkliavas dėl jų funkcijoms atlikti VSAT eksploatuojamais orlaiviais reikalingų licencijų, pažymėjimų išdavimo, leidimų suteikimo, egzaminų laikymo ir kitų būtinų dokumentų, patvirtinančių jų kvalifikacijas, išdavimo, pratęsimo ir atnaujinimo.

**V SKYRIUS**

**DARBUOTOJŲ DARBO IR POILSIO LAIKAS**

40. Darbo ir poilsio laikas VSAT struktūriniuose padaliniuose organizuojamas vadovaujantis teisės aktų nustatyta tvarka ir Sutartimi.

41. VSAT struktūrinio padalinio darbo (pamainų) pradžios ir pabaigos laikas derinamas su Profesine sąjunga. VSAT struktūrinio padalinio darbo grafikai ir jų pakeitimai privalomai derinami su Profesine sąjunga, jei ji to pareikalauja raštu. Per 3 darbo dienas nuo grafiko pateikimo dienos negavus atsakymo iš Profesinės sąjungos, laikoma, kad darbo grafikas suderintas.

42. Su darbo grafikais Darbuotojai supažindinami ne vėliau kaip prieš 7 kalendorines dienas iki jų įsigaliojimo. Darbo grafikai gali būti keičiami tik nuo Darbdavio valios nepriklausančiais atvejais, įspėjus Darbuotoją ne vėliau kaip prieš 2 jo darbo dienas (pamainas) arba esant Darbuotojo prašymui bei pateikus grafiką susipažinti.

43. Darbdavys nustato sąrašą pareigybių, kurias užimantys asmenys dėl darbo (tarnybos) sąlygų pertraukos metu negali palikti darbo vietos. Tokiems Darbuotojams suteikiama galimybė pavalgyti darbo laiku.

44. Kasmetinių atostogų skaidymas į dalis, išskyrus įstatymų nustatytus apribojimus, neribojamas, jei tai netrikdo VSAT struktūrinio padalinio darbo.

45. Darbuotojams, dirbantiems pagal darbo sutartį, kasmetinių atostogų trukmė ilginama atsižvelgiant į ilgalaikį nepertraukiamą darbo stažą – darbuotojams, turintiems ilgesnį kaip 5 metų nepertraukimą darbo stažą – 3 darbo dienomis, už kiekvieną paskesnių 5 metų nepertraukiamąjį darbo stažą – 2 darbo dienomis, tačiau bendra kasmetinių atostogų trukmė negali būti ilgesnė kaip 37 darbo dienos.

46. Jei pagal įstatymuose numatytas privilegijas Darbuotojai turi vienodą pirmumo teisę pasirinkti kasmetinių atostogų laikotarpį, pirmumas suteikiamas Darbuotojui, ilgiau kaip 3 metus esančiam Profesinės sąjungos nariu.

47. VSAT Aviacijos valdybos darbuotojams, atliekantiems orlaivių vadų, pilotų bei skraidančiųjų operatorių funkcijas ir išskraidžiusiems daugiau nei 150 val. skrydžio valandų per kalendorinius metus, suteikiamos papildomos 2 poilsio dienos, už kurias mokamas nustatytas darbo užmokestis. Šios poilsio dienos turi būti panaudotos per 12 mėnesių nuo jų suteikimo datos, išskyrus dėl nuo Darbuotojo nepriklausančių aplinkybių.

48. Darbuotojams yra garantuojama einamos pareigos/darbo vieta ir nustatytas darbo užmokestis artimųjų giminaičių (tėvų (įtėvių), vaikų (įvaikių), brolių (įbrolių), seserų (įseserių), senelių, vaikaičių), sutuoktinio, jo tėvų (įtėvių), vaikų (įvaikių), brolių (įbrolių), seserų (įseserių), sugyventinio, jeigu jis nurodytas Darbuotojo privačių interesų deklaracijoje, jo tėvų (įtėvių), vaikų (įvaikių), brolių (įbrolių) ir seserų (įseserių), senelių, vaikaičių mirties atveju – iki 3 darbo dienų.

49. Darbuotojas, norėdamas pasinaudoti papildoma poilsio diena vaikui prižiūrėti (tėvadieniais), apie tai privalo pranešti tiesioginiam vadovui ne vėliau kaip prieš 10 kalendorinių dienų, išskyrus atvejus, kai susitariama dėl kito termino.

50. Atšaukus Darbuotoją iš kasmetinių atostogų VSAT vado nustatyta tvarka Darbuotojui atlyginamos visos dėl to realiai patirtos išlaidos, kitos išlaidos atlyginamos teismine tvarka.

51. Darbdavys Darbuotojo prašymu per metus privalo suteikti iki 1 mėnesio trukmės ar ilgesnes, kai tokia prievolė nustatyta įstatymu, nemokamas atostogas, jei tai netrikdys VSAT struktūrinio padalinio darbo.

52. Pirmąją mokslo metų dieną Darbuotojams, neturintiems teisės į Darbo kodekso 138 straipsnio 3 dalyje nustatytas papildomas poilsio dienas, auginantiems vaiką iki dvylikos metų, kuris mokosi pagal priešmokyklinio ugdymo, pradinio ugdymo ar pagrindinio ugdymo programas, suteikiama poilsio diena, mokant vidutinį darbo užmokestį, jei tai netrikdo VSAT struktūrinio padalinio darbo.

53. Darbuotojams, besimokantiems pagal formaliojo švietimo programas ir nesudariusiems mokymo sutarčių, atsižvelgiant į šias programas vykdančių švietimo tiekėjų pažymas, apmokama pagal pasirinktą vieną iš šių būdų:

53.1. už visas suteiktas mokymosi atostogas mokamas ne mažesnis kaip minimalus darbo užmokestis;

53.2. už 10 darbo dienų per vienerius darbo metus suteiktų mokymosi atostogų laikotarpį mokamas ne mažesnis kaip vidutinis darbo užmokestis.

54. Nutraukti vaiko priežiūros atostogas galima apie tai informavus Darbdavį ne vėliau kaip prieš mėnesį, išskyrus atvejus, kai susitariama dėl kito termino.

**VI SKYRIUS**

**DARBUOTOJŲ sauga ir sveikata darbe**

55. VSAT struktūrinių padalinių vadovai privalo saugoti Darbuotojų sveikatą, gyvybę ir darbingumą, veikloje vengti darbo įstatymų pažeidimų, vykdyti nelaimingų atsitikimų darbe ir profesinių ligų prevenciją.

56. Darbdavys įsipareigoja organizuoti bei vykdyti VSAT saugos ir sveikatos komitetų darbą, spręsti klausimus, susijusius su Darbuotojų darbo sauga bei sveikata.

57. Darbdavys įsipareigoja iš VSAT lėšų organizuoti visiems VSAT saugos ir sveikatos komitetų nariams mokymus, būtinus komiteto veiklai vykdyti.

58. Už darbą kenksmingomis, labai kenksmingomis ir pavojingomis darbo sąlygomis Darbuotojams mokama 20 procentų priemoka neviršijant VSAT darbo užmokesčiui skirtų einamiesiems metams valstybės biudžeto asignavimų. Atsižvelgiant į Pavojingų darbų sąrašą, patvirtintą Lietuvos Respublikos Vyriausybės nutarimu, tokių pareigybių sąrašą ir sąlygas, kada mokama priemoka, sudaro Darbdavys, suderinęs su Profesine sąjunga.

59. Darbdavys įsipareigoja:

59.1. teisės aktų nustatyta tvarka vykdyti VSAT darbo vietų rizikos vertinimą. Atsižvelgiant į rizikos vertinimo išvadas, papildomas sąrašas pareigybių, dirbančių pavojingomis ir (ar) kenksmingomis darbo sąlygomis;

59.2. aprūpinti Darbuotojus funkcijoms vykdyti būtinomis apsaugos priemonėmis, kurios turi būti sertifikuotos, aprobuotos, teisės aktų nustatytais atvejais atlikta jų metrologinė ir techninė patikra. Darbuotojų sauga, sveikata, funkcijoms vykdyti būtinos priemonės ir mokymai šioje srityje finansuojami VSAT lėšomis;

59.3. užtikrinti, kad kiekviena darbo vieta būtų saugi, patogi ir nekenksminga aplinkai, atitinkanti Darbuotojų saugos ir sveikatos bei higienos normų reikalavimus.

60. VSAT struktūrinio padalinio, kuriame įvyko nelaimingas atsitikimas vadovas apie įvykusius nelaimingus atsitikimus darbe ne vėliau kaip kitą darbo dieną po informacijos gavimo raštu praneša atitinkamo VSAT struktūrinio padalinio saugos ir sveikatos komitetui.

61. Profesinė sąjunga, gavusi pagrįstų nusiskundimų, gali teikti Darbdaviui motyvuotą siūlymą dėl psichologinio klimato tyrimo konkrečiame padalinyje. Gavęs tokio tyrimo išvadas, Darbdavys, pasikonsultavęs su Profesine sąjunga, priima sprendimą dėl tolimesnių priemonių taikymo.

**VII SKYRIUS**

**PROFESINIŲ SĄJUNGŲ VEIKLOS GARANTIJOS ir jŲ narių socialinės garantijos**

62. Profesinių sąjungų atstovams Profesinės sąjungos veiklai vykdyti skiriama iki 150 valandų tarnybos (darbo) laiko per metus, už kurį mokamas darbo užmokestis.

Profesinių sąjungų atstovams dalyvavimui komitetų, komisijų ar darbo grupių, sudaromų VSAT ar jos struktūriniuose padaliniuose, sprendžiant klausimus, susijusius su Darbuotojų darbo, profesiniais, socialinių ir ekonominių sąlygų bei garantijų klausimais, papildomai suteikiama iki 500 valandų tarnybos (darbo) laiko per metus, dalijant jas tarp visų Profesinių sąjungų atstovų.

63. Profesinių sąjungų nariams dalyvavimui Profesinės sąjungos rengiamuose seminaruose, konferencijose, mokymuose ir kituose renginiuose, skirtuose švietimui, mokymui skiriama iki 2 tarnybos (darbo) dienų per metus, už kurias mokamas nustatytas darbo užmokestis. Apie Profesinės sąjungos nario dalyvavimą šiuose renginiuose Profesinė sąjunga raštu praneša Darbdaviui ne vėliau kaip prieš 5 darbo dienas. Profesinės sąjungos narių veikla ne tarnybos metu neribojama.

64. Profesinės sąjungos atstovams vykimui į VSAT komitetų, komisijų ar darbo grupių posėdžius, kuriuose jie dalyvauja narių teisėmis, VSAT esant galimybei skiria tarnybinį transportą.

65. Profesinės sąjungos atstovas, siekdamas pasinaudoti Profesinės sąjungos veiklai vykdyti skiriamomis darbo valandomis, apie tai ne vėliau kaip prieš 3 darbo dienas raštu privalo informuoti savo tiesioginį vadovą.

66. Profesinės sąjungos atstovas apie darbo laiką, praleistą komitete, komisijoje ar darbo grupėje, privalo raštu informuoti tiesioginį vadovą ne vėliau kaip per 3 darbo dienas.

67. Profesinė sąjunga gali organizuoti savo narių ar (ir) kitų Darbuotojų susirinkimus darbo metu, apie tai ne vėliau kaip prieš 3 darbo dienas informavusi VSAT struktūrinio padalinio vadovą ir gavusi jo sutikimą. Tokia pareiga taikoma ir tuo atveju, jeigu šie susirinkimai organizuojami ne darbo metu, bet VSAT ar VSAT struktūrinių padalinių patalpose. Profesinė sąjunga, gavusi VSAT struktūrinio padalinio vadovo pritarimą, gali naudotis VSAT struktūrinio padalinio patalpomis bei kita infrastruktūra, jeigu tai neprieštarauja galiojantiems teisės aktams.

68. Profesinės sąjungos nariui keičiant darbo vietą VSAT, Darbdavys privalo užtikrinti, kad padalinys, skaičiuojantis darbo užmokestį, būtų informuotas apie Darbuotojo narystę Profesinėje sąjungoje.

69. Profesinė sąjunga, siekdama didinti narių skaičių, gali organizuoti bendras priemones su Darbdaviu.

70. Darbdavio iniciatyva ir nesant darbuotojo kaltės iš tarnybos/darbo atleidžiant profesinės sąjungos atstovą, reikalingas išankstinis profesinės sąjungos renkamojo organo sutikimas. Profesinės sąjungos renkamasis organas sutikimą/nesutikimą statutinei įstaigai turi pateikti ne vėliau kaip per 5 darbo dienas nuo kreipimosi gavimo dienos. Profesinės sąjungos renkamojo organo nesutikimas turi būti motyvuotas ir pagrįstas argumentais, susijusiais su profesinės sąjungos atstovo atleidimu dėl jo vykdomos darbuotojų atstovavimo veiklos ar narystės profesinėje sąjungoje bei teisės aktų, reglamentuojančių atleidimą iš tarnybos/darbo, pažeidimais.

**VIII SKYRIUS**

**BAIGIAMOSIOS NUOSTATOS**

71.Sutartis įsigalioja nuo jos įregistravimo Lietuvos Respublikos socialinės apsaugos ir darbo ministro nustatyta tvarka ir galioja 4 metus. Šalims nepareiškus noro nutraukti, jos galiojimas kiekvieną kartą pratęsiamas dar 4 metams ta pačia tvarka, kaip ir buvo sudaryta, suderinus su Finansų ministerija.

72. Sutartis keičiama, papildoma Šalių susitarimu ta pačia tvarka, kaip ir buvo rengiama, suderinus su Finansų ministerija ir pateikiant Lietuvos Respublikos vidaus reikalų ministrui bei Atstovybei pasirašyti Sutarties pakeitimo ar papildymo protokolą, kuris įregistruojamas Sutarties 71 punkte nustatyta tvarka.

Pasikeitus teisės aktų reikalavimams ir dėl to atsiradus konkrečių Sutarties nuostatų prieštaravimui galiojantiems teisės aktams, tokių Sutarties nuostatų vykdymas stabdomas iki tol, kol Šalių susitarimu jos bus pakeistos, suderinant su galiojančiais teisės aktais.

73. Šalys ne anksčiau kaip po 6 mėnesių nuo Sutarties įsigaliojimo turi teisę nutraukti Sutartį įspėjus kitą Šalį apie vienašališką Sutarties nutraukimą ne vėliau kaip prieš tris mėnesius. Sutarties nutraukimą inicijuojanti Šalis informuoja Lietuvos Respublikos vidaus reikalų ministrą.

74. Sutarties tekstas irinformacija apie jos vykdymą skelbiama VSAT ir Profesinės sąjungos interneto svetainėse.

75. Įsigaliojus Sutarčiai, Darbdavys įsipareigoja jos kopiją su nuoroda į elektroninę Sutarties versiją ne vėliau kaip per 5 darbo dienas persiųsti visiems VSAT struktūriniams padaliniams ir įpareigoja šių padalinių vadovus supažindinti Darbuotojus su Sutartimi.

76. Šioje Sutartyje priimtų įsipareigojimų vykdymo kontrolės teisės suteikiamos VSAT Valdymo komitetui.

77. Sutartis sudaryta keturiais egzemplioriais, turinčiais vienodą teisinę galią.

78. Darbdavys į metinę veiklos ataskaitą įtraukia informaciją apie Sutarties vykdymą.

79. Šalis, mananti, kad Sutartis nevykdoma arba vykdoma netinkamai, apie tai raštu informuoja kitą Šalį ir per dešimt darbo dienų organizuojamas pasitarimas nesutarimams aptarti bei pašalinti. Nesutarus, ginčai sprendžiami VSAT Valdymo komitete.

80. Darbdavys, savo įsakymais nustatydamas naujas ar keisdamas galiojančias darbo sąlygas ir socialines Darbuotojų garantijas, negali jų bloginti lyginant su Sutartimi.

81.Nesutarimai ir ginčai, atsiradę tarp Šalių keičiant ar pildant Sutartį, sprendžiami derybomis. Ginčų nepavykus išspręsti derybomis, Lietuvos Respublikos darbo kodekso nustatyta tvarka gali būti kviečiamas tarpininkas.

Lietuvos Respublikos vidaus reikalų ministras Eimutis Misiūnas

Nacionalinio pareigūnų profesinių sąjungų susivienijimo pirmininkas Vladimir Banel

Lietuvos teisėsaugos pareigūnų federacijos pirmininkė Loreta Soščekienė